Texnik jihatdan tartibga solish sohasidagi normativ hujjatlarni tayyorlash, huquqiy ekspertizadan o‘tkazish va hisobga olish qoidalarini tasdiqlash to‘g‘risida

O‘zbekiston Respublikasining “Texnik jihatdan tartibga solish to‘g‘risida”gi Qonuni, O‘zbekiston Respublikasi Prezidentining 2020-yil 19-maydagi PF-5997-son “Davlat huquqiy siyosatini amalga oshirishda adliya organlari va muassasalari faoliyatini yanada takomillashtirish chora-tadbirlari to‘g‘risida”gi Farmoni, O‘zbekiston Respublikasi Vazirlar Mahkamasining 1997-yil 9-oktabrdagi 469-son “Vazirliklar, davlat qo‘mitalari va idoralar me’yoriy hujjatlarining qonuniyligini ta’minlash chora-tadbirlari to‘g‘risida”gi qaroriga muvofiq buyuraman:
 1. Texnik jihatdan tartibga solish sohasidagi normativ hujjatlarni tayyorlash, huquqiy ekspertizadan o‘tkazish va hisobga olish qoidalari ilovaga muvofiq tasdiqlansin. 
 2. Mazkur buyruq rasmiy e’lon qilingan kundan e’tiboran kuchga kiradi.
 Mazkur Qoidalar O‘zbekiston Respublikasining “Texnik jihatdan tartibga solish to‘g‘risida”gi Qonuni hamda Vazirlar Mahkamasining 1997-yil 9-oktabrdagi 469-son “Vazirliklar, davlat qo‘mitalari va idoralar me’yoriy hujjatlarining qonuniyligini ta’minlash chora-tadbirlari to‘g‘risida”gi qaroriga muvofiq texnik jihatdan tartibga solish sohasidagi normativ hujjatlarni tayyorlash, huquqiy ekspertizadan o‘tkazish va hisobga olish tartibini belgilaydi. 
 1. Mazkur Qoidalarda quyidagi asosiy tushunchalar qo‘llaniladi:
 texnik jihatdan tartibga solish — mahsulotlar, ishlar va xizmatlar xavfsizligiga doir majburiy talablarni belgilash, qo‘llash va bajarish;
 texnik jihatdan tartibga solish sohasidagi normativ hujjatlar — texnik reglamentlar, standartlashtirishga doir normativ hujjatlar, sanitariya, veterinariya, veterinariya-sanitariya, fitosanitariya qoidalari va normalari, shaharsozlik normalari hamda qoidalari, ekologik normalar va qoidalar hamda texnik jihatdan tartibga solish sohasidagi boshqa hujjatlar;
 qonunchilik texnikasi — huquq ijodkorligi faoliyatini tashkil qilish va amalga oshirish uchun foydalaniladigan qoidalar, metodlar, vositalar va usullar (instrumentlar) majmui;
 Normativ-huquqiy hujjatlar loyihalarini ishlab chiqish va kelishishning yagona elektron tizimi (bundan buyon matnda yagona elektron tizim deb yuritiladi) — texnik jihatdan tartibga solish sohasidagi normativ hujjatlar loyihalarini ishlab chiqish, kelishish, qabul qilish, shuningdek qabul qilingan hujjatlarni huquqiy ekspertizadan o‘tkazish va hisobga olinishini ta’minlovchi elektron tizim;
 huquqiy ekspertiza — texnik jihatdan tartibga solish sohasidagi normativ hujjatlarning qonunchilikka muvofiqligini hamda ularda huquqiy normalar mavjudligini aniqlash nuqtai nazaridan tekshirish.
 2. O‘zbekiston Respublikasi Adliya vazirligida vazirliklar, davlat qo‘mitalari va idoralarning (bundan buyon matnda vazirlik va idoralar deb yuritiladi) texnik jihatdan tartibga solish sohasidagi normativ hujjatlari huquqiy ekspertizadan o‘tkaziladi va hisobga olinadi. 
 3. Texnik jihatdan tartibga solish sohasidagi normativ hujjat loyihasini tayyorlash, kelishish, qabul qilish, shuningdek qabul qilingan hujjatlarni huquqiy ekspertizadan o‘tkazish va hisobga olish faqat yagona elektron tizim orqali amalga oshiriladi, bundan qonunchilik hujjatlariga muvofiq davlat siri hisoblangan ma’lumotlar va maxfiy ma’lumotlarni o‘z ichiga olgan texnik jihatdan tartibga solish sohasidagi normativ hujjatlar mustasno.
 4. Texnik jihatdan tartibga solish sohasidagi normativ hujjatlarda nazarda tutilgan mahsulotlar, ishlar va xizmatlar xavfsizligiga doir majburiy talablarni belgilash, qo‘llash va bajarish sohasidagi munosabatlarni tartibga soluvchi masalalar O‘zbekiston Respublikasi Adliya vazirligi tomonidan huquqiy ekspertizadan o‘tkazish predmeti hisoblanmaydi. 
 5. Vazirlik va idoralar o‘zlari tomonidan qabul qilingan texnik jihatdan tartibga solish sohasidagi normativ hujjatlarni to‘g‘ri va bir xilda qo‘llanilishini ta’minlaydi. Texnik jihatdan tartibga solish sohasidagi normativ hujjatni qo‘llash bo‘yicha tegishli tushuntirish berish zaruriyati yuzaga kelgan taqdirda, texnik jihatdan tartibga solish sohasidagi normativ hujjatni qabul qilgan organ tegishli tushuntirish beradi. 
 6. Texnik jihatdan tartibga solish sohasidagi normativ hujjatlarga huquqiy normalar kiritilishiga yo‘l qo‘yilmaydi. 
 7. Texnik jihatdan tartibga solish sohasidagi normativ hujjatlar maxsus texnik reglamentlar, standartlashtirishga doir normativ hujjatlar, sanitariya, veterinariya, veterinariya-sanitariya, fitosanitariya qoidalari va normalari, shaharsozlik normalari va qoidalari, ekologik normalar va qoidalar, shuningdek texnik jihatdan tartibga solish sohasidagi boshqa hujjatlar mazkur Qoidalarning 1 — 9-ilovalariga muvofiq buyruq yoki qarorlar bilan tasdiqlanadi.
 8. Buyruqlar vazirlar tomonidan yoki idora nomidan qarorlar qabul qilish yakka tartibda amalga oshiriladigan idoralar rahbarlari tomonidan qabul qilinadi.
 9. Qarorlar davlat qo‘mitalari tomonidan yoki idora nomidan qarorlar qabul qilishni mazkur idoraning kollegial organi amalga oshiradigan idoralar tomonidan qabul qilinadi.
 Ikki yoki undan ortiq vazirlik va idoralarning texnik jihatdan tartibga solish sohasidagi normativ hujjatlari qarorlar tarzida qabul qilinadi.
 10. Buyruq va qarorlar boshqa tashkilotlar bilan kelishilgan holda qabul qilinishi mumkin. 
 11. Buyruq yoki qarorlar bilan mazkur Qoidalarning 1 — 5-ilovalariga muvofiq ushbu buyruq yoki qarorning tarkibiy qismi bo‘lgan maxsus texnik reglamentlar, standartlashtirishga doir normativ hujjatlar, sanitariya, veterinariya, veterinariya-sanitariya, fitosanitariya qoidalari va normalari, shaharsozlik normalari hamda qoidalari, ekologik normalar va qoidalar hamda texnik jihatdan tartibga solish sohasidagi boshqa hujjatlar tasdiqlanishi mumkin.
 Bitta buyruq yoki qaror bilan bir nechta texnik jihatdan tartibga solish sohasidagi normativ hujjatlarning tasdiqlanishiga yo‘l qo‘yilmaydi. 
 12. Texnik jihatdan tartibga solish sohasidagi normativ hujjatlar muayyan muddatga (vaqtinchalik) yoki nomuayyan muddatga qabul qilinishi mumkin.
 Texnik jihatdan tartibga solish sohasidagi normativ hujjatlarning amal qilish muddati butun hujjat yoki uning qismlari uchun belgilanishi mumkin.
 13. Texnik jihatdan tartibga solish sohasidagi normativ hujjatlarning amal qilish muddati:
 aniq sana bilan;
 muayyan hodisaning yuz berishi yoxud texnik jihatdan tartibga solish sohasidagi normativ hujjatlarning qabul qilinishidan ko‘zlangan maqsadga erishilganligi bilan chegaralanishi mumkin. 
 14. Texnik jihatdan tartibga solish sohasidagi normativ hujjat loyihasini tayyorlash vazirlik va idoralarning bir yoki bir nechta tarkibiy bo‘linmalariga, ularning vazifalari va vakolatlarini hisobga olgan holda, yuklatiladi. Bunda ko‘rsatilgan loyihaning tayyorlanishi uchun mas’ul bo‘lgan mansabdor shaxslar doirasi, uni tayyorlash muddati, zarurat bo‘lgan taqdirda esa, mazkur ishga jalb qilinadigan tashkilotlar aniqlanadi.
 15. Texnik jihatdan tartibga solish sohasidagi normativ hujjat loyihasini tayyorlash uchun ishchi guruhlar, shuningdek ekspert kengashlari tuzilishi mumkin. 
 Texnik jihatdan tartibga solish sohasidagi normativ hujjat loyihalari tegishli soha va mutaxassislikka ixtisoslashgan institutlar (tashkilotlar) tomonidan ham ishlab chiqilishi mumkin.
 16. Texnik jihatdan tartibga solish sohasidagi normativ hujjat loyihasi vazirlik va idoralarning yuridik xizmati tomonidan huquqiy ekspertizadan o‘tkazilishi shart.
 17. Texnik jihatdan tartibga solish sohasidagi normativ hujjat qonunchilik hujjatlariga muvofiq bo‘lishi shart.
 18. Texnik jihatdan tartibga solish sohasidagi normativ hujjatning tuzilishi tartibga solish predmeti izchil (mantiqiy) rivojlanishini, shuningdek bo‘lajak hujjat bir xilda tushunilishi va qo‘llanilishini ta’minlashi lozim.
 Texnik jihatdan tartibga solish sohasidagi normativ hujjatlarga ularning tartibga solish predmeti bilan bog‘liq bo‘lmagan qoidalarni kiritishga yo‘l qo‘yilmaydi.
 19. Texnik jihatdan tartibga solish sohasidagi normativ hujjat uning mazmuniga muvofiq bo‘lgan hamda tartibga solish predmetini aks ettiruvchi qisqa nomga ega bo‘lishi lozim. Hujjat nomi aniq, ravon va imkon qadar axborotga boy bo‘lishi lozim.
 Agar buyruq yoki qaror bilan maxsus texnik reglamentlar, standartlashtirishga doir normativ hujjatlar, sanitariya, veterinariya, veterinariya-sanitariya, fitosanitariya qoidalari va normalari, shaharsozlik normalari hamda qoidalari, ekologik normalar va qoidalar hamda texnik jihatdan tartibga solish sohasidagi hujjatlar yoki boshqa hujjat tasdiqlanadigan bo‘lsa, mazkur Qoidalarning 1 — 9-ilovalariga muvofiq buyruq yoki qarorning nomida ushbu hujjatlarning tasdiqlanishi ko‘rsatilishi lozim. 
 20. Texnik jihatdan tartibga solish sohasidagi normativ hujjatni qabul qilishdan ko‘zlangan maqsad va sabablarni tushuntirish uchun loyihada kirish qismi — muqaddima berilishi mumkin.
 Muqaddimada texnik jihatdan tartibga solish sohasidagi normativ hujjatni qabul qilishning sabablari, maqsadlari va vazifalari ko‘rsatiladi, shuningdek O‘zbekiston Respublikasining qonunlari, O‘zbekiston Respublikasi Oliy Majlisi palatalari qarorlari, O‘zbekiston Respublikasi Prezidentining Farmon va qarorlari hamda O‘zbekiston Respublikasi Vazirlar Mahkamasining qarorlarini (ularning moddalari yoki bandlarini) bajarish yuzasidan yoki ular asosida qabul qilinayotganligi ko‘rsatiladi. 
 Muqaddima bandlarga bo‘linmasligi va raqamlanmasligi kerak.
 21. Har bir qoida arab raqamlarida belgilanib, nuqta qo‘yilgan bandlar ko‘rinishida bayon qilinadi va sarlavhaga ega bo‘lmaydi. Texnik jihatdan tartibga solish sohasidagi normativ hujjat bandlari izchil ketma-ketlikda raqamlanishi kerak. Bandlar doirasimon qavslar bilan berkitiladigan kichik harflar yoki raqamlar ko‘rinishidagi kichik bandlarga hamda xatboshilarga bo‘linishi mumkin.
 22. Hajmiga ko‘ra texnik jihatdan tartibga solish sohasidagi normativ hujjat kamayib boruvchi bo‘limlar, boblar, paragraflar, bandlar, kichik bandlar va xatboshilarga bo‘linadi.
 Ikkinchi va keyingi xatboshilarni bo‘lishga yo‘l qo‘yilmaydi.
 Bo‘limlar rim, boblar esa arab raqamlari bilan raqamlanadi va sarlavhalarga ega bo‘ladi. Paragraflar “§” belgisi bilan belgilanadi, arab raqamlari bilan raqamlanadi va sarlavhalarga ega bo‘ladi. 
 23. Texnik jihatdan tartibga solish sohasidagi normativ hujjatda uning boshqa bandlariga, shuningdek boshqa hujjatlarga havola qilish ularning o‘zaro aloqasini ko‘rsatish yoki takrorlanishlarning oldini olish uchungina yo‘l qo‘yiladi.
 24. Zarur hollarda hujjatda normativ-huquqiy hujjat yoki texnik jihatdan tartibga solish sohasidagi normativ hujjat yoxud xalqaro hujjatlarga havola qilinishi mumkin. 
 25. Normativ-huquqiy hujjatga yoki texnik jihatdan tartibga solish sohasidagi normativ hujjatga havola qilingan hollarda uning turi, rekvizitlari va nomi ko‘rsatilishi shart. 
 26. Texnik jihatdan tartibga solish sohasidagi normativ hujjatda mavjud bo‘lmagan yoki o‘z kuchini yo‘qotgan deb topilgan normativ-huquqiy hujjatlar va texnik jihatdan tartibga solish sohasidagi normativ hujjatlarga, shuningdek O‘zbekiston Respublikasi uchun kuchga kirmagan xalqaro hujjatlarga havola qilishga yo‘l qo‘yilmaydi. 
 27. Texnik jihatdan tartibga solish sohasidagi normativ hujjatning matni lo‘nda, oddiy va ravon tilda bayon etilishi kerak. Bunda hujjatning har bir bandi to‘liq va tugallangan ma’no va mazmunga ega bo‘lishi lozim.
 Texnik jihatdan tartibga solish sohasidagi normativ hujjatda foydalaniladigan tushunchalar va atamalar turlicha izohlash imkoniyatini istisno etadigan, agar mavjud bo‘lsa, ularning qonunchilik hujjatlarida qabul qilingan ma’nosiga muvofiq yagona shaklda qo‘llaniladi. 
 28. Texnik jihatdan tartibga solish sohasidagi normativ hujjatda quyidagilarning qo‘llanilishiga yo‘l qo‘yilmaydi:
 og‘zaki nutq shakllari;
 davlat tilida teng ma’noli so‘zlar va tushunchalar bo‘lgan taqdirda xorijiy tillarning atamalari;
 eskirgan hamda ko‘p ma’noni anglatadigan so‘zlar va iboralar, majoziy taqqoslashlar, sifatlashlar, kinoyalar.
 29. Texnik jihatdan tartibga solish sohasidagi normativ hujjatning matni umume’tirof etilgan grammatik, orfografik va punktuatsiya qoidalari asosida tuziladi.
 Texnik jihatdan tartibga solish sohasidagi normativ hujjatda texnik va boshqa maxsus tushunchalardan foydalanilgan hollarda, hujjatda ularning ta’riflari beriladi. Hujjatda ko‘p marotaba qo‘llanilgan bir yoki bir nechta tushunchaga ta’rif berish zarur bo‘lgan hollarda ular mazkur Qoidalarning 1 — 5-ilovalariga muvofiq hujjatning boshlanishida alohida bandda ko‘rsatiladi.
 Texnik jihatdan tartibga solish sohasidagi normativ hujjatda umum qabul qilingan qisqartmalar qo‘llanilishi va boshqa qisqartmalarga tushunchalar berilishi mumkin. 
 30. Agar texnik jihatdan tartibga solish sohasidagi normativ hujjatda ro‘yxatlar, jadvallar, grafiklar, xaritalar, sxemalar, hujjatlar va blankalar namunalari, uslubiyotlar berilsa, unda ular ilovalar ko‘rinishida, hujjatning tegishli bandlarida ushbu ilovalarga havolalar qo‘llagan holda rasmiylashtirilishi lozim.
 Ilovalar tegishli tartibda arab raqamlari bilan raqamlanadi. 
 31. Texnik jihatdan tartibga solish sohasidagi normativ hujjatga o‘zgartirish va qo‘shimchalar yoxud uni o‘z kuchini yo‘qotgan deb topish tegishlicha buyruqlar yoki qarorlar bilan rasmiylashtiriladi. 
 Muqaddam qabul qilingan texnik jihatdan tartibga solish sohasidagi normativ hujjatga o‘zgartirish va qo‘shimchalar kiritish yoxud ularni yoki ularning tuzilmaviy birliklarini o‘z kuchini yo‘qotgan deb topish to‘g‘risidagi qoidalar mazkur Qoidalarning 6 — 9-ilovalariga muvofiq buyruq yoki qaror loyihasining matniga kiritiladi (o‘z kuchini yo‘qotayotgan texnik jihatdan tartibga solish sohasidagi normativ hujjatlar, bo‘limlar, boblar, paragraflar, bandlar, kichik bandlar, chiqarib tashlanayotgan xatboshilar ko‘rsatilgan holda).
 32. Texnik jihatdan tartibga solish sohasidagi normativ hujjatning loyihasi bilan kiritilayotgan o‘zgartirish va (yoki) qo‘shimchalar ikki yoki undan ortiq bandni tashkil etsa, bunday o‘zgartirish va qo‘shimchalar mazkur Qoidalarning 7-ilovasiga muvofiq buyruq yoki qarorga ilova ko‘rinishida rasmiylashtiriladi. 
 33. Texnik jihatdan tartibga solish sohasidagi normativ hujjatning kichik bandigacha bo‘lgan (kichik bandni ham qo‘shgan holda) tuzilmaviy birligining amal qilishining tugatilishi o‘z kuchini yo‘qotgan deb topish, xatboshi ko‘rinishidagi tuzilmaviy birlikning amal qilishining tugatilishi esa chiqarib tashlash deb ko‘rsatiladi. 
 34. O‘zgartirishlarga quyidagilar kiradi:
 raqamlar, so‘zlar, gaplar, grafalar, bloklar va pozitsiyalarni almashtirish;
 kichik bandlar, bandlar, paragraflar, boblar, bo‘limlar, ilovalarni o‘z kuchini yo‘qotgan deb topish yoki raqamlar, so‘zlar, gaplar, grafalar, bloklar, pozitsiyalar va xatboshilarni chiqarib tashlash;
 xatboshilar, kichik bandlar, bandlar, paragraflar, boblar, bo‘limlar, ilovalarni, shuningdek paragraflar, boblar, bo‘limlar, ilovalar va texnik jihatdan tartibga solish sohasidagi normativ hujjatlar nomlarini yangi tahrirda bayon qilish.
 35. Jumlaning, ilovaning, bo‘limning, bobning, bandning, kichik bandning, xatboshining matnini sezilarli o‘zgartirish talab etilsa, ularni yangi tahrirda bayon etish lozim.
 36. Qo‘shimchalarga texnik jihatdan tartibga solish sohasidagi normativ hujjatni yangi raqamlar, so‘zlar, gaplar, grafalar, bloklar, pozitsiyalar, xatboshilar, kichik bandlar, bandlar, paragraflar, boblar, bo‘limlar va ilovalar bilan to‘ldirish kiradi.
 37. Texnik jihatdan tartibga solish sohasidagi normativ hujjatga o‘zgartirish va qo‘shimchalar kiritishni nazarda tutuvchi hujjat quyidagilarga bo‘linishi mumkin:
 nuqtali arab raqamlari bilan raqamlanadigan bandlar;
 doirasimon qavs bilan berkitiladigan kichik harflar yoki arab raqamlari bilan belgilanadigan kichik bandlar;
 xatboshilar. 
 38. Texnik jihatdan tartibga solish sohasidagi normativ hujjatga o‘zgartirish va qo‘shimchalar kiritishda uning ilovalari, bo‘limlari, boblari, paragraflari, bandlari va kichik bandlarining raqamlanishi o‘zgarmaydi.
 Agar texnik jihatdan tartibga solish sohasidagi normativ hujjat yangi tuzilmaviy birliklar bilan to‘ldirilayotgan bo‘lsa, unda ularni asosiy raqam yoki harf belgilari tepasiga qo‘yiladigan qo‘shimcha raqamlar bilan belgilash lozim (masalan, 21-band, “v1”-kichik bandi). 
 39. Agar tegishli qo‘shimchalar tuzilmaviy birlikning (bo‘lim, bob, paragraf, band yoki kichik band) oxiriga kiritilayotgan bo‘lsa, unda mavjud raqamlanish davom ettiriladi (masalan, agar hujjatning oxirgi bandi 30-band bo‘lsa, texnik jihatdan tartibga solish sohasidagi normativ hujjat 31-band bilan to‘ldiriladi, agar bandning oxirgi bandi “v” kichik band hisoblansa, unda “g” kichik band bilan to‘ldiriladi). 
 40. Band yoki kichik bandga yangi xatboshi qo‘shilayotganda, mazkur band yoki kichik bandning keyingi xatboshilari ketma-ketligi tegishli tartibda o‘zgaradi.
 41. Kiritilayotgan o‘zgartirish va qo‘shimchalar matniga, ularning mazmuniga qarab, tinish belgilari ham qo‘shiladi (masalan, “va standartlar” degan so‘zlar “, standartlar va boshqa hujjatlar” degan so‘zlar bilan almashtirilsin; “, shuningdek hujjatlar” degan so‘zlar bilan to‘ldirilsin; “suv bilan ta’minlovchi korxonalar — ” degan so‘zlar chiqarib tashlansin).
 Texnik jihatdan tartibga solish sohasidagi normativ hujjatning nomiga o‘zgartirish va qo‘shimchalar kiritilayotganda ushbu hujjat ilovalarining nomi va ilova belgilari qayta ko‘rib chiqiladi. 
 42. Texnik jihatdan tartibga solish sohasidagi normativ hujjatning bandi yoki kichik bandi xatboshilardan iborat bo‘lsa, xatboshilarni hisoblash kirish xatboshisidan boshlanadi. Masalan: 
 “(birinchi xatboshi) 11. Bolalarning maktabgacha ta’lim tashkilotlarida (guruhlarda) bo‘ladigan vaqti quyidagicha bo‘lishi mumkin:
 (ikkinchi xatboshi) bolalar 3-4 soat bo‘ladigan guruhlarda — kunduzgi uyqu tashkil etilmaydi va bir martalik ovqatlantirish tashkil etilishi mumkin;
 (uchinchi xatboshi) bolalar 9 — 10,5 soat bo‘ladigan guruhlarda — to‘rt martalik ovqatlantirish tashkil etilishi va kunduzgi uyqu uchun sharoitlar yaratilgan bo‘lishi kerak; 
 (to‘rtinchi xatboshi) bolalar 12 soat bo‘ladigan guruhlarda — to‘rt martalik ovqatlantirish tashkil etilishi, kunduzgi uyqu uchun sharoitlar yaratilgan bo‘lishi kerak.
 (beshinchi xatboshi) Maktabgacha ta’lim tashkilotlarining bolalar kechayu kunduz bo‘ladigan guruhlarida kunduzgi va tungi uyqu hamda kamida besh martalik ovqatlantirish tashkil etilishi uchun sharoitlar yaratilgan bo‘lishi kerak.”. 
 43. Texnik jihatdan tartibga solish sohasidagi normativ hujjatning tegishli tuzilmaviy birliklari o‘z kuchini yo‘qotgan deb topilganda, keyingi tuzilmaviy birliklarning raqamlanishi o‘zgarmaydi.
 44. Xatboshi chiqarib tashlanganda keyingi xatboshilarning ketma-ketligi qayta ko‘rib chiqiladi. Masalan: 
 “2-bandning “a” kichik bandida:
 beshinchi xatboshi chiqarib tashlansin;
 oltinchi — o‘n ikkinchi xatboshilar tegishli ravishda beshinchi — o‘n birinchi xatboshilar deb hisoblansin.”.
 45. Asosiy texnik jihatdan tartibga solish sohasidagi normativ hujjat o‘z kuchini yo‘qotgan deb topilgan taqdirda, ushbu hujjatga kiritilgan o‘zgartirishlar va (yoki) qo‘shimchalar ham o‘z-o‘zidan o‘z kuchini yo‘qotgan deb hisoblanadi.
 46. Agar texnik jihatdan tartibga solish sohasidagi normativ hujjatning sezilarli o‘zgartirish va qo‘shimchalar kiritish zaruriyati bo‘lsa yoki aynan bir masala bo‘yicha bir nechta hujjatlarning mavjudligi aniqlansa, shuningdek texnik jihatdan tartibga solish sohasidagi normativ hujjat bir tilda qabul qilingan bo‘lsa va uni boshqa tilda ham qabul qilish zaruriyati bo‘lsa, u holda ularni tartibga solish maqsadida yangi hujjat ishlab chiqiladi.
 47. Texnik jihatdan tartibga solish sohasidagi normativ hujjatlarga o‘zgartirish va qo‘shimchalar kiritishda kiritilayotgan o‘zgartirish va qo‘shimchalarning aniqliligini lozim darajada nazorat qilishni ta’minlash uchun, shuningdek ularni tartibga solish maqsadida yagona yangi hujjat ishlab chiqilganida vazirlik yoki idora rahbari (uning o‘rinbosari) tomonidan imzolanadigan qiyosiy jadval tayyorlanishi hamda O‘zbekiston Respublikasi Adliya vazirligiga texnik jihatdan tartibga solish sohasidagi normativ hujjat bilan birga kiritilishi lozim. 
 48. Qiyosiy jadval uchta grafadan iborat bo‘ladi:
 texnik jihatdan tartibga solish sohasidagi normativ hujjatning o‘zgartirish va qo‘shimchalar kiritish taklif etilayotgan tuzilmaviy birligining amaldagi tahriri;
 texnik jihatdan tartibga solish sohasidagi normativ hujjatning o‘zgartirish va qo‘shimchalar kiritilgan tegishli tuzilmaviy birligining taklif etilayotgan tahriri; 
 kiritilayotgan o‘zgartirish va qo‘shimchalarni asoslantirish.
 49. Tegishli tuzilmaviy birlikning amaldagi va taklif etilayotgan tahriridagi grafalari qiyosiy jadvalda quyidagi ko‘rinishda bayon etiladi:
 amaldagi va taklif etilayotgan tahrirlar grafalarida o‘zgarayotgan raqamlar, so‘zlar, gaplar, grafalar, bloklar, pozitsiyalar, xatboshilar, kichik bandlar, bandlar, paragraflar, boblar, bo‘limlar va ilovalar “polujirniy” shrifti bilan ajratib ko‘rsatiladi;
 taklif etilayotgan tahrir grafasida to‘ldirilayotgan raqamlar, so‘zlar, gaplar, grafalar, bloklar, pozitsiyalar, xatboshilar, kichik bandlar, bandlar, paragraflar, boblar, bo‘limlar va ilovalar “polujirniy” shrifti bilan ajratib ko‘rsatiladi;
 amaldagi tahrir grafasida o‘z kuchini yo‘qotgan deb topilayotgan kichik bandlar, bandlar, paragraflar, boblar, bo‘limlar, ilovalar yoki chiqarib tashlanayotgan raqamlar, so‘zlar, gaplar, grafalar, bloklar, pozitsiyalar va xatboshilar “polujirniy kursiv” shrifti bilan ajratib ko‘rsatiladi.
 Agar texnik jihatdan tartibga solish sohasidagi normativ hujjatning tuzilmaviy birligi yangi tahrirda bayon etilayotgan bo‘lsa, qiyosiy jadvalda faqat tegishlicha o‘zgarayotgan, to‘ldirilayotgan, o‘z kuchini yo‘qotgan deb topilayotgan yoki chiqarib tashlanayotgan raqamlar, so‘zlar, gaplar, grafalar, bloklar, pozitsiyalar, xatboshilar, kichik bandlar, bandlar, paragraflar, boblar, bo‘limlar va ilovalar ajratib ko‘rsatiladi.
 Amaldagi va taklif etilayotgan tahrirlar grafalarida o‘zgarmagan tegishli raqamlar, so‘zlar, gaplar, grafalar, bloklar, pozitsiyalar, xatboshilar, kichik bandlar, bandlar, paragraflar, boblar, bo‘limlar va ilovalar, kiritilgan o‘zgartirishlar oddiy shriftda beriladi.
 50. Buyruqlar va qarorlar matnlari O‘zbekiston Respublikasi Davlat gerbi tasvirlangan tegishli blanklarda yozilishi va ularni qabul qilgan organning (organlarning) nomi bo‘lishi lozim. 
 51. Texnik jihatdan tartibga solish sohasidagi hujjat uni tasdiqlayotgan buyruq yoki qarorga ilova ko‘rinishida rasmiylashtiriladi, bunda buyruq yoki qarorning tegishli bandida unga mazkur Qoidalarning 1 — 9-ilovalariga muvofiq havola bo‘lishi lozim. 
 52. Ilovalari bo‘lgan texnik jihatdan tartibga solish sohasidagi normativ hujjatning betlari izchil ketma-ketlikda raqamlanishi lozim.
 53. Qoida tariqasida, standart varaq 1,2 qator oralig‘ida (“mnojitel”) yozilishi lozim; har bir bet: yuqoridan va pastdan 2 sm, chapdan 3 sm, o‘ngdan 1,5 sm hoshiyaga ega; xatboshi besh-olti belgiga teng va bir xilda bo‘lishi lozim.
 Matnni kompyuter vositasida bosib chiqarishda “Times New Roman” 12 o‘lchamli shriftida yoki shunga o‘xshash shriftni qo‘llagan holda Misrosoft Word matn redaktoridan foydalanish tavsiya qilinadi. 
 54. Texnik jihatdan tartibga solish sohasidagi normativ hujjat matnida o‘chirish va tuzatishlarga yo‘l qo‘yilmaydi. Bundan mazkur Qoidalarning 71-bandida ko‘rsatilgan holatlar mustasno.
 55. Vazirlik va idoralarning yuridik xizmati texnik jihatdan tartibga solish sohasidagi normativ hujjat loyihasining qonunchilikka muvofiqligini hamda unda huquqiy normalar mavjudligini aniqlash nuqtai nazaridan huquqiy ekspertizadan o‘tkazadi.
 Texnik jihatdan tartibga solish sohasidagi normativ hujjat loyihasi qonunchilikka muvofiq bo‘lsa, shuningdek unda huquqiy normalar mavjud bo‘lmasa, yuridik xizmat rahbari tomonidan imzolanadi va xulosa tayyorlanadi.
 56. Yuridik xizmat mavjud bo‘lmagan taqdirda, texnik jihatdan tartibga solish sohasidagi normativ hujjat loyihasi bo‘yicha xulosa texnik jihatdan tartibga solish sohasidagi normativ hujjatni tayyorlash uchun mas’ul bo‘lgan tarkibiy bo‘linma tomonidan tayyorlanishi va vazirlik yoki idora rahbari yoxud uning o‘rinbosari tomonidan imzolanishi mumkin.
 57. Texnik jihatdan tartibga solish sohasidagi normativ hujjat loyihasida boshqa vazirlik va idoralar manfaatlariga yoki vakolatlariga taalluqli qoidalar mavjud bo‘lsa, texnik jihatdan tartibga solish sohasidagi normativ hujjat loyihasi yagona elektron tizim orqali manfaatdor vazirlik va idoralar bilan kelishilishi lozim. Bunda texnik jihatdan tartibga solish sohasidagi normativ hujjat loyihasi vazirlik va idoralar tomonidan u taqdim etilgan kundan boshlab o‘n kun ichida e’tirozlarsiz kelishilishi yoki asoslantirilgan e’tirozlar bilan qaytarilishi kerak. 
 Kelishilayotgan texnik jihatdan tartibga solish sohasidagi normativ hujjat loyihasi vazirlik yoki idora rahbari tomonidan elektron raqamli imzo bilan tasdiqlanadi. Bunda, lavozim nomi, familiya, ismning bosh harfi, shuningdek kelishilish sanasi ko‘rsatilishi lozim. 
 Texnik jihatdan tartibga solish sohasidagi normativ hujjat u birinchi kelishilayotgan vazirlik va idora bilan kelishilganidan so‘ng, qirq besh kun ichida qabul qilinishi kerak.
 58. Texnik jihatdan tartibga solish sohasidagi normativ hujjatni kelishish davomida vazirlik va idoralar o‘rtasida kelishmovchiliklar yuzaga kelgan taqdirda, bunday hujjat kelishmovchiliklar bartaraf qilinguniga qadar qabul qilinishi mumkin emas. 
 59. Vazirlik va idora tomonidan texnik jihatdan tartibga solish sohasidagi normativ hujjat vazirlik yoki idora rahbari yoxud uning vazifasini bajaruvchi shaxs tomonidan buyruq yoki qarorni elektron raqamli imzo bilan tasdiqlash yo‘li bilan qabul qilinadi. 
 Davlat siri hisoblangan ma’lumotlar va maxfiy ma’lumotlarni o‘z ichiga olgan texnik jihatdan tartibga solish sohasidagi normativ hujjatlar vazirlik va idora rahbari yoxud uning vazifasini bajaruvchi shaxs tomonidan imzolanganda, imzolar tegishli vazirlik va idoraning muhri bilan tasdiqlanadi.
 60. Texnik jihatdan tartibga solish sohasidagi normativ hujjat davlat tilida qabul qilinadi. Bunda, hujjatning tarjimalari boshqa tillarda ham e’lon qilinishi mumkin.
 Texnik jihatdan tartibga solish sohasidagi normativ hujjatning tarjimalari uning davlat tilidagi tahririga muvofiq bo‘lishi shart. 
 61. Vazirlik yoki idora rahbariga ikki yoki undan ortiq lavozimdagi vazifalarni bajarish yuklatilgan bo‘lsa, u holda hujjatning rekvizitlarida unga ushbu texnik jihatdan tartibga solish sohasidagi hujjatni imzolash huquqini beruvchi lavozimi ko‘rsatiladi. 
 Vazirlik yoki idora rahbari vaqtinchalik mehnatga layoqatsizligi, ta’tildaligi yoki boshqa sababga ko‘ra bo‘lmaganida uning vazifasini bajarishni yuklash tegishli vazirlik yoki idora rahbari tomonidan imzolangan tashkiliy-boshqaruv hujjatida nazarda tutilgan bo‘lishi lozim.
 Bir nechta vazirlik va idoralarning qo‘shma qabul qilgan texnik jihatdan tartibga solish sohasidagi normativ hujjati u birinchi bo‘lib qabul qilayotgan vazirlik yoki idora tomonidan imzolangan sanadan boshlab yigirma kun ichida qabul qilinishi lozim.
 62. Davlat siri hisoblangan ma’lumotlar va maxfiy ma’lumotlarni o‘z ichiga olgan texnik jihatdan tartibga solish sohasidagi normativ hujjat ikkita asl nusxada (bitta asl nusxasi O‘zbekiston Respublikasi Adliya vazirligi uchun) qabul qilinadi.
 63. O‘zbekiston Respublikasi Adliya vazirligiga huquqiy ekspertizadan o‘tkazish va hisobga olish uchun texnik jihatdan tartibga solish sohasidagi normativ hujjat tasdiqlangan holda uni qabul qilgan organ tomonidan ushbu texnik jihatdan tartibga solish sohasidagi normativ hujjat qabul qilingan kunning o‘zida yagona elektron tizim orqali taqdim etiladi. 
 Texnik jihatdan tartibga solish sohasidagi normativ hujjatni belgilangan muddat davomida huquqiy ekspertizadan o‘tkazish va hisobga olish uchun taqdim qilish fakti yagona elektron tizim orqali kelib tushgan va O‘zbekiston Respublikasi Adliya vazirligi devonxonasi tomonidan ro‘yxatdan o‘tkazilgan sanadan qayd qilinadi. 
 O‘zbekiston Respublikasi Adliya vazirligiga taqdim etilgan texnik jihatdan tartibga solish sohasidagi normativ hujjat huquqiy ekspertizadan o‘tkazilib, uning huquqiy ekspertizasi natijasi bo‘yicha hujjatni hisobga olish to‘g‘risida xulosa yoki hisobga olishni rad etish to‘g‘risidagi xat rasmiylashtirilgunga qadar ushbu hujjatni huquqiy ekspertiza va hisobga olish uchun takroran kiritishga yo‘l qo‘yilmaydi.
 Mazkur bandning uchinchi xatboshisida ko‘rsatilgan talabga rioya qilinmasdan takroran taqdim etilgan texnik jihatdan tartibga solish sohasidagi normativ hujjat O‘zbekiston Respublikasi Adliya vazirligi tomonidan huquqiy ekspertizadan o‘tkazilmasdan hujjatni taqdim etgan organga qaytariladi.
 O‘zbekiston Respublikasi Adliya vazirligiga huquqiy ekspertizadan o‘tkazish va hisobga olish uchun bitta kuzatuv xati bilan faqatgina bitta texnik jihatdan tartibga solish sohasidagi normativ hujjat taqdim etiladi. 
 64. Kuzatuv xatida texnik jihatdan tartibga solish sohasidagi normativ hujjat loyihasini tayyorlashga mas’ul bo‘lgan xodimning familiyasi, ismi, otasining ismi va aloqa telefon raqamlari ko‘rsatilishi lozim. 
 65. Davlat siri hisoblangan ma’lumotlar va maxfiy ma’lumotlarni o‘z ichiga olgan texnik jihatdan tartibga solish sohasidagi normativ hujjatlar O‘zbekiston Respublikasi Adliya vazirligiga vazirlik va idora rahbari (rahbar o‘rinbosari) tomonidan imzolangan kuzatuv xati bilan ikkita asl nusxada taqdim qilinadi. 
 Texnik jihatdan tartibga solish sohasidagi normativ hujjat hisobga olingandan so‘ng uning bitta asl nusxasi O‘zbekiston Respublikasi Adliya vazirligida qoladi. 
 66. Texnik jihatdan tartibga solish sohasidagi normativ hujjatga uni taqdim etgan organning yuridik xizmati rahbari (vazirlik yoki idoraning rahbari yoki tegishli o‘rinbosari) tomonidan imzolangan yuridik xulosa ilova qilinadi. 
 67. Texnik jihatdan tartibga solish sohasidagi normativ hujjat vazirlik yoki idora rahbari vazifasini bajaruvchi shaxs tomonidan imzolangan taqdirda, yuridik xulosada vazirlik yoki idora rahbari vazifasini bajarishni yuklash, shuningdek mazkur vazifalarni bajarish muddati ko‘rsatilgan tegishli tashkiliy-boshqaruv hujjatining (mazkur hujjatning nusxasini ilova qilgan holda) rekvizitlari bo‘lishi lozim.
 68. Texnik jihatdan tartibga solish sohasidagi normativ hujjat uning amal qilish muddatidan (doimiy amal qiluvchi, vaqtinchalik (ma’lum bir muddatga qabul qilingan), shuningdek undagi qoidalarning qanday xususiyatda bo‘lishidan, shu jumladan davlat sirini tashkil etuvchi ma’lumotlarga yoki maxfiy ma’lumotlarga ega bo‘lishidan qat’i nazar, huquqiy ekspertizadan o‘tkazilishi va hisobga olinishi lozim.
 69. Texnik jihatdan tartibga solish sohasidagi normativ hujjatlarni huquqiy ekspertizadan o‘tkazish O‘zbekiston Respublikasi Adliya vazirligi tomonidan hujjat kelib tushgan kundan boshlab o‘ttiz kun ichida amalga oshiriladi. Agar ko‘rsatilgan muddatning tugashi ish kuni bo‘lmagan kunga to‘g‘ri kelsa, unda hisobga olish muddati undan keyingi birinchi ish kuniga qadar uzaytiriladi. 
 Agar taqdim etilgan texnik jihatdan tartibga solish sohasidagi normativ hujjat, shu jumladan malakali mutaxassislarni jalb etish yo‘li bilan qo‘shimcha o‘rganishni talab etadigan bo‘lsa, ushbu hujjatni ko‘rib chiqish muddati o‘n besh kungacha uzaytirilishi mumkin. 
 70. Taqdim qilingan texnik jihatdan tartibga solish sohasidagi normativ hujjatni hisobga olish quyidagi hollarda rad etilishi mumkin, agar: 
 a) hujjat qonunchilik hujjatlariga zid bo‘lsa;
 b) hujjat mazkur Qoidalar bilan o‘rnatilgan texnik jihatdan tartibga solish sohasidagi normativ hujjatlarni hisobga olish uchun taqdim etish tartibini buzgan holda O‘zbekiston Respublikasi Adliya vazirligiga yuborilgan bo‘lsa. Texnik jihatdan tartibga solish sohasidagi normativ hujjatlarni hisobga olish uchun taqdim etish tartibi buzilganligi sababli hisobga olish rad etilsa, huquqiy ekspertiza o‘tkazilmaydi;
 v) hujjat manfaatdor organlar bilan kelishish majburiy hisoblanganda bunday organlar bilan kelishilmagan bo‘lsa;
 g) hujjatda huquqiy normalar qo‘llanilgan bo‘lsa;
 d) hujjat mazkur Qoidalar bilan o‘rnatilgan boshqa talablarga javob bermasa.
 71. Yagona elektron tizim orqali taqdim etilgan texnik jihatdan tartibga solish sohasidagi normativ hujjatni huquqiy ekspertizadan o‘tkazish natijasida unda texnik ko‘rinishdagi, shu jumladan hujjat mazmunining o‘zgarishiga olib kelmaydigan xatoliklar mavjudligi aniqlangan taqdirda, mazkur xatoliklar O‘zbekiston Respublikasi Adliya vazirligi tomonidan yagona elektron tizim orqali bartaraf etilishi mumkin. Bunda, texnik jihatdan tartibga solish sohasidagi normativ hujjatda aniqlangan texnik ko‘rinishdagi, shu jumladan mazmun o‘zgarishiga olib kelmaydigan xatoliklar hujjatni qabul qilgan organ (organlar) rahbari (uning o‘rinbosari) tomonidan imzolangan tegishli xatga asosan bartaraf etiladi. 
 72. Texnik jihatdan tartibga solish sohasidagi normativ hujjatlarni hisobga olish rad etilganda, o‘n kun ichida vazirlik yoki idora rahbari yoxud uning vazifasini bajaruvchi shaxs tomonidan hisobga olish rad etilgan hujjatni bekor qilish to‘g‘risida tegishli hujjat qabul qilinadi.
 Hisobga olish rad etilgan texnik jihatdan tartibga solish sohasidagi normativ hujjat bekor qilinganidan so‘ng vazirlik va idoralar rad etish sabablarini bartaraf etishi va ushbu texnik jihatdan tartibga solish sohasidagi normativ hujjatni huquqiy ekspertizadan o‘tkazish va hisobga olish uchun takroran taqdim etishlari mumkin. 
 Hisobga olish rad etilgan texnik jihatdan tartibga solish sohasidagi normativ hujjat bekor qilinganidan so‘ng O‘zbekiston Respublikasi Adliya vazirligi xulosasini e’tiborga olgan holda qayta ishlab chiqilishi va hisobga olish uchun takroran taqdim etilishi mumkin. 
 Mazkur Qoidalarning 70-bandi “b” va “v” kichik bandlarida ko‘rsatilgan asoslar bo‘yicha hisobga olish rad etilganda, vazirlik va idoralar bir oy ichida rad etish sabablarini bartaraf etishga va ushbu texnik jihatdan tartibga solish sohasidagi normativ hujjatni hisobga olish uchun takroran taqdim etishga yoxud hujjatni bekor qilishga majburdirlar. 
 73. Texnik jihatdan tartibga solish sohasidagi normativ hujjatlar ularni qabul qilgan vazirlik yoki idoralarning tegishli xatiga asosan huquqiy ekspertizaning istalgan bosqichida O‘zbekiston Respublikasi Adliya vazirligi tomonidan qaytarib berilishi va ko‘rmasdan qoldirilishi mumkin.
 74. Texnik jihatdan tartibga solish sohasidagi normativ hujjatni hisobga olish yagona elektron tizim orqali texnik jihatdan tartibga solish sohasidagi normativ hujjatni hisobga olish to‘g‘risida O‘zbekiston Respublikasi adliya vaziri tomonidan tasdiqlanadigan xulosa bilan rasmiylashtiriladi.
 Texnik jihatdan tartibga solish sohasidagi normativ hujjatni hisobga olish to‘g‘risidagi xulosa asosida hisobga olish raqami berilgan holda Davlat reyestriga tegishli ma’lumot kiritiladi. 
 Texnik jihatdan tartibga solish sohasidagi normativ hujjatlar reyestri elektron shaklda yuritiladi. 
 Vazirlik va idoralar hisobga olingan texnik jihatdan tartibga solish sohasidagi normativ hujjatni O‘zbekiston Respublikasi Qonunchilik hujjatlari ma’lumotlari milliy bazasidan elektron ko‘rinishda yuklab olishlari mumkin. 
 75. Texnik jihatdan tartibga solish sohasidagi normativ hujjatlarga o‘zgartirish va qo‘shimchalar kiritish to‘g‘risidagi, shuningdek ularni o‘z kuchini yo‘qotgan deb topish to‘g‘risidagi texnik jihatdan tartibga solish sohasidagi normativ hujjatlar mazkur Qoidalarda o‘rnatilgan asoslarda O‘zbekiston Respublikasi Adliya vazirligida hisobga olinishi lozim. 
 76. Texnik jihatdan tartibga solish sohasidagi normativ hujjat, agar qonunchilik hujjatlarida yoki hujjatning o‘zida kechroq muddat ko‘rsatilgan bo‘lmasa, rasmiy e’lon qilingan kundan e’tiboran kuchga kiradi. 
 Agar hujjatning o‘zida kechroq muddat ko‘rsatilgan bo‘lsa, unda texnik jihatdan tartibga solish sohasidagi normativ hujjat shu sanadan boshlab kuchga kiradi. 
 77. Hisobga olinishi lozim bo‘lgan texnik jihatdan tartibga solish sohasidagi normativ hujjatlarni, ular hisobga olinmasdan va rasmiy e’lon qilinmasidan, ijroga yuborishga yo‘l qo‘yilmaydi. Hisobga olinishi lozim bo‘lgan, biroq O‘zbekiston Respublikasi Adliya vazirligida hisobga olinmagan texnik jihatdan tartibga solish sohasidagi normativ hujjatlar kuchga kirmagan hujjat sifatida qo‘llanilmaydi. 
 78. Texnik jihatdan tartibga solish sohasidagi normativ hujjatlarga o‘zgartirish va qo‘shimchalar kiritish yoxud o‘z kuchini yo‘qotgan deb topish qonunchilik hujjatlari o‘zgarishi munosabati bilan, mavjud sohadagi texnik jihatdan tartibga solish sohasidagi normativ hujjatlarni takomillashtirish talab etilgan taqdirda, shu jumladan vazirlik va idoralar tomonidan yangi texnik jihatdan tartibga solish sohasidagi normativ hujjatlar qabul qilinishi munosabati bilan, shuningdek ularni qabul qilgan vazirlik va idoralarning tashabbusi bo‘yicha amalga oshiriladi.
 79. Qonunchilik hujjatlari o‘zgargan yoki mavjud sohadagi texnik jihatdan tartibga solish sohasidagi normativ hujjatlarni takomillashtirish talab etilgan taqdirda, vazirlik va idoralar o‘zlari tomonidan qabul qilingan texnik jihatdan tartibga solish sohasidagi normativ hujjatlarga o‘zgartirish va qo‘shimchalar kiritish to‘g‘risidagi tegishli hujjatlarni huquqiy ekspertizadan o‘tkazish va hisobga olish uchun O‘zbekiston Respublikasi Adliya vazirligiga taqdim etishga majburdirlar.
 80. Texnik jihatdan tartibga solish sohasidagi normativ hujjatlarni qonunchilik hujjatlari, texnik jihatdan tartibga solish sohasidagi normativ hujjatlar o‘zgarishi munosabati bilan yoxud vazirlik yoki idora tashabbusi bo‘yicha qayta ko‘rib chiqishda ayrim texnik jihatdan tartibga solish sohasidagi normativ hujjatlarning amal qilishini tugatish zarurati yuzaga kelgan taqdirda, vazirlik va idoralar texnik jihatdan tartibga solish sohasidagi normativ hujjatni o‘z kuchini yo‘qotgan deb topish to‘g‘risidagi tegishli buyruq yoki qarorni O‘zbekiston Respublikasi Adliya vazirligiga taqdim etadilar.
 81. Ilgari qabul qilingan texnik jihatdan tartibga solish sohasidagi normativ hujjatni (tuzilmaviy birlikni) o‘z kuchini yo‘qotgan deb topishni nazarda tutuvchi texnik jihatdan tartibga solish sohasidagi normativ hujjatni yoki uning tuzilmaviy birligini o‘z kuchini yo‘qotgan deb topish, ilgari qabul qilingan texnik jihatdan tartibga solish sohasidagi normativ hujjat (tuzilmaviy birlik) amal qilishining tiklanishiga olib kelmaydi.
 82. Texnik jihatdan tartibga solish sohasidagi normativ hujjatga o‘zgartirish va qo‘shimchalar kiritish yoxud uni o‘z kuchini yo‘qotgan deb topish ushbu hujjatni qabul qilgan organ tomonidan yoxud bunga vakolatli boshqa organ tomonidan ushbu hujjat qabul qilingan tartibda amalga oshiriladi.
 Boshqa vazirlik va idoralar bilan qo‘shma holda qabul qilingan texnik jihatdan tartibga solish sohasidagi normativ hujjatlarga shu vazirlik va idoralar bilan qo‘shma holda o‘zgartirish, qo‘shimchalar kiritiladi yoki o‘z kuchini yo‘qotgan deb topiladi. 
 Bir nechta vazirlik va idoralar bilan kelishilgan holda qabul qilingan texnik jihatdan tartibga solish sohasidagi normativ hujjatlarga o‘zgartirish va qo‘shimchalar kiritishda, kiritilayotgan o‘zgartirish va qo‘shimchalar kelishilgan vazirlik va idoralardan qaysi birining manfaatlariga yoki vakolatlariga daxl qilsa, o‘sha vazirlik va idoralar bilan kelishiladi. 
 Boshqa vazirlik va idoralar bilan kelishilgan holda qabul qilingan texnik jihatdan tartibga solish sohasidagi normativ hujjatlar shu vazirlik va idoralar bilan kelishilgan holda o‘z kuchini yo‘qotgan deb topiladi.
 Agar texnik jihatdan tartibga solish sohasidagi normativ hujjatga kiritilayotgan o‘zgartirish va qo‘shimchalar uni qabul qilishda ishtirok etmagan vazirlik va idoralar bilan kelishilishi lozim bo‘lsa, bunday o‘zgartirish va qo‘shimchalar ushbu vazirlik va idoralar bilan ham kelishilishi lozim.
 83. Texnik jihatdan tartibga solish sohasidagi normativ hujjatlar qabul qilish huquqi berilgan vazirlik yoki idora qayta tashkil etilgan taqdirda, huquqiy vorisga o‘z vakolati doirasida texnik jihatdan tartibga solish sohasidagi normativ hujjatlar qabul qilish huquqi bilan birga ilgari qabul qilingan texnik jihatdan tartibga solish sohasidagi normativ hujjatlarga o‘zgartirish, qo‘shimchalar kiritish, ularning amal qilishini to‘xtatib turish va tugatish vakolatlari ham o‘tadi.
 84. Vazirlik yoki idora tugatilgan yoxud u tegishli texnik jihatdan tartibga solish sohasidagi normativ hujjatlarni qabul qilish huquqini huquqiy vorisiga bermasdan qayta tashkil etilgan taqdirda, ilgari qabul qilingan texnik jihatdan tartibga solish sohasidagi normativ hujjatlarga o‘zgartirish, qo‘shimchalar kiritish, ularning amal qilishini to‘xtatib turish va tugatish vakolatlari yuqori turuvchi yoki boshqa vakolatli organga o‘tadi.
 Vazirlik yoki idora maqomining o‘zgartirilishi ular tomonidan ilgari qabul qilingan texnik jihatdan tartibga solish sohasidagi normativ hujjatlar amal qilishining tugatilishiga olib kelmaydi.
 85. Hisobga olingan texnik jihatdan tartibga solish sohasidagi normativ hujjatlar O‘zbekiston Respublikasi Qonunchilik ma’lumotlari milliy bazasida e’lon qilinadi.
 Vazirliklar va idoralar o‘zlari tomonidan qabul qilingan texnik jihatdan tartibga solish sohasidagi normativ hujjatlarni (zarur bo‘lgan taqdirda, axborot-tahliliy materiallari bilan birga) ular rasmiy e’lon qilingandan keyin o‘zlarining rasmiy veb-saytlarida joylashtirishi mumkin.
 86. Texnik jihatdan tartibga solish sohasidagi normativ hujjatni e’lon qilish va tarqatishda O‘zbekiston Respublikasi Adliya vazirligida hisobga olingan raqami va sanasi ko‘rsatilishi majburiydir.
 Texnik jihatdan tartibga solish sohasidagi normativ hujjatni rasmiy va norasmiy nashrlarda, shu jumladan ommaviy axborot vositalarida va ma’lumotlarning elektron bazalarida e’lon qilishda (tarqatishda), shuningdek qayta chop etish yo‘li bilan tarqatishda O‘zbekiston Respublikasi Adliya vazirligida hisobga olingan raqami va sanasi hujjatning birinchi varag‘ining markazida uning nomining ostiga qo‘yiladi.
 87. Vazirlik va idoralar, o‘z vakolatlari doirasida, o‘zlari tomonidan qabul qilingan texnik jihatdan tartibga solish sohasidagi normativ hujjatlar matnlarining tarqatilishini ta’minlashlari shart.
 O‘zbekiston Respublikasining “Aholining sanitariya-epidemiologik osoyishtaligi to‘g‘risida”gi Qonuni, O‘zbekiston Respublikasi Prezidentining 2020-yil 10-noyabrdagi PQ-4887-son “Aholining sog‘lom ovqatlanishini ta’minlash bo‘yicha qo‘shimcha chora-tadbirlar to‘g‘risida”gi qarori va O‘zbekiston Respublikasi Vazirlar Mahkamasining 2021-yil 30-iyundagi 407-son “Davlat maktabgacha ta’lim tashkilotlarida sog‘lom ovqatlantirish tizimini takomillashtirishning qo‘shimcha chora-tadbirlari to‘g‘risida”gi qaroriga muvofiq O‘zbekiston Respublikasi Sanitariya-epidemiologik osoyishtalik va jamoat salomatligi xizmati qaror qiladi:
 1. O‘zbekiston Respublikasi maktabgacha ta’lim tashkilotlarida tarbiyalanayotgan bolalarni xavfsiz va sifatli ovqatlanishini tashkil etilishiga oid gigiyenik talablar (0016-21-son SanQvaN) ilovaga muvofiq tasdiqlansin.
 2. “O‘zbekiston Respublikasi maktabgacha ta’lim muassasalarida tarbiyalanayotgan bolalarni xavfsiz va sifatli ovqatlanishini tashkil etilishiga oid gigiyenik talablar” (0348-17-son SanQvaN) o‘z kuchini yo‘qotgan deb topilsin. 
 3. Mazkur qaror rasmiy e’lon qilingan kundan e’tiboran kuchga kiradi.
 Mazkur sanitariya qoidalari, normalari va gigiyena normativlari (bundan buyon matnda sanitariya qoidalari deb yuritiladi) O‘zbekiston Respublikasining “Aholining sanitariya-epidemiologik osoyishtaligi to‘g‘risida”gi Qonuni, O‘zbekiston Respublikasi Prezidentining 2020-yil 10-noyabrdagi PQ-4887-son “Aholining sog‘lom ovqatlanishini ta’minlash bo‘yicha qo‘shimcha chora-tadbirlar to‘g‘risida”gi qarori va O‘zbekiston Respublikasi Vazirlar Mahkamasining 2021-yil 30-iyundagi 407-son “Davlat maktabgacha ta’lim tashkilotlarida sog‘lom ovqatlantirish tizimini takomillashtirishning qo‘shimcha chora-tadbirlari to‘g‘risida”gi qaroriga muvofiq maktabgacha ta’lim tashkilotlarida tarbiyalanayotgan bolalarning xavfsiz va sog‘lom ovqatlanishini tashkil etish, yuqumli va yuqumli bo‘lmagan kasalliklar profilaktikasi hamda ovqatdan zaharlanishlarning oldini olish choralarini belgilaydi.
 1. Mazkur sanitariya qoidalari ularning turi, tashkiliy-huquqiy va mulkchilik shaklidan qat’iy nazar barcha maktabgacha ta’lim tashkilotlariga nisbatan tatbiq etiladi. 
 ...
 5. Taomnomalarga kiritilgan taomlarning maxsus ishlab chiqilgan texnologik kartalari bo‘lishi shart. Ushbu texnologik kartalarda taomlarning tarkibiy qismlari, energetik qiymati, oqsil, yog‘ va uglevodlarni miqdori hamda tayyorlangan taomni hajmi ko‘rsatilgan bo‘lishi kerak. 
 Ba’zi mahsulotlar bo‘lmaganda ular boshqa mahsulotlar bilan almashtiriladi. Bunda mazkur sanitariya qoidalarining 1-ilovasiga muvofiq mahsulotlarni almashtirish jadvalidan foydalaniladi. 
 Yagona mavsumiy taomnoma asosida faoliyat yuritayotgan davlat maktabgacha ta’lim tashkilotlarida oziq-ovqat ta’minotida keskin uzilishlar yuzaga kelgan xollarda taomnomadagi taomni boshqa bir taom bilan almashtiriladi. Bunda almashuvchi xamda almashtiriluvchi taomning tarkibi va energetik qiymati to‘liq hisob-kitob qilingan xolda amalga oshiriladi.
 6. Taomni to‘g‘ri tayyorlash va tayyor taomni hajmi normaga muvofiq kelishi uchun mazkur sanitariya qoidalarining 5-ilovasiga asoslanib oziq-ovqat mahsulotlarining dastlabki va issiqlik ishlovini berishda og‘irlik yo‘qotish miqdori jadvalidan foydalanilishi mumkin.
 7. Issiq taomlarni ( sho‘rvalar, souslar, issiq ichimliklar, asosiy taomlar va garnirlar) tarqatilishidagi harorati +60 — +65 °S bo‘lishi lozim. Issiq taomlarni harorati ushbu ko‘rsatkichdan pasayganda mikrofloraning intensiv o‘sishiga olib kelishi, aksincha issiq taomlarni harorati ushbu ko‘rsatkichdan yuqori bo‘lsa bolalarni og‘iz bo‘shlig‘ini kuyishiga olib kelishi mumkin.
 Sut mahsulotlarini tarqatilishidagi harorati esa +15 °S ±2 °S (xona haroratida) bo‘lishi lozim, shuningdek, ularni tarqatilishidan oldin isitish uchun xona haroratida saqlash bir soat oshmasligi kerak.
 ...
 11. Bolalarning maktabgacha ta’lim tashkilotlarida (guruhlarda) bo‘ladigan vaqti quyidagicha bo‘lishi mumkin:
 bolalar 3-4 soat bo‘ladigan guruhlarida — kunduzgi uyqu tashkil etilmaydi va bir martalik ovqatlantirish tashkil etilishi mumkin;
 bolalar 9 — 10,5 soat bo‘ladigan guruhlarida — to‘rt martalik ovqatlantirish tashkil etilishi va kunduzgi uyqu uchun sharoitlar yaratilgan bo‘lishi kerak;
 bolalar 12 soat bo‘ladigan guruhlarida — to‘rt martalik ovqatlantirish tashkil etilishi, kunduzgi uyqu uchun sharoitlar yaratilgan bo‘lishi kerak;
 Maktabgacha ta’lim tashkilotlarining bolalar kechayu kunduz bo‘ladigan guruhlarida kunduzgi va tungi uyqu hamda besh martalik ovqatlantirish tashkil etilishi uchun sharoitlar yaratilgan bo‘lishi kerak.
 12. Mazkur sanitariya qoidalarini ishlab chiquvchilar ro‘yxati 2-ilovada keltirilgan. 
 O‘zbekiston Respublikasining Shaharsozlik kodeksiga muvofiq buyuraman:
 1. ShNQ 2.10.03-21 “Magistral suv quvurlari va kanalizatsiya kollektorlari uchun yer ajratish me’yorlari” shaharsozlik normalari va qoidalari ilovaga muvofiq tasdiqlansin. 
 2. Mazkur buyruq rasmiy e’lon qilingan kundan e’tiboran kuchga kiradi.
 Mazkur ShNQ 2.10.03-21 Magistral suv quvurlari va kanalizatsiya kollektorlari uchun yer ajratish me’yorlari (bundan buyon matnda me’yorlar deb yuritiladi) O‘zbekiston Respublikasi Shaharsozlik kodeksiga muvofiq ishlab chiqilgan.
 1. Mazkur me’yorlar magistral suv quvurlari va kanalizatsiya kollektorlarini joylashtirish uchun ajratiladigan erning eni hamda ularni boshqaruv xonalari va quduqlarini joylashtirish uchun ajratiladigan yer maydonlarining o‘lchamlarini belgilaydi. 
 2. Mazkur me’yorlarda quyidagi asosiy tushunchalardan foydalaniladi: 
 magistral suv quvurlari — toza suv yig‘ish inshootlaridan iste’molchigacha suv yetib keluvchi quvurlar;
 kanalizatsiya kollektorlari — foydalanishdan chiqqan oqova suvni iste’molchidan chiqarib tashlash joyigacha olib ketuvchi quvurlar.
 3. Magistral suv quvurlari va kanalizatsiya kollektorlarini qurish davrida vaqtincha foydalanish, shuningdek ekspluatatsiya davrida doimiy foydalanish uchun ajratiladigan yer maydonlarining o‘lchamlari mazkur me’yorlarning ilovasiga muvofiq belgilanadi.
 4. Magistral suv quvurlari va kanalizatsiya kollektorlarini boshqarish xonalari uchun ajratiladigan yer maydonining o‘lchami 10 x 10 m dan hamda magistral suv quvurlari va kanalizatsiya kollektor quduqlarini joylashtirish uchun ajratiladigan yer maydonining o‘lchami 3 x 3 m dan oshmasligi lozim.
 ...
 O‘zbekiston Respublikasining “Standartlashtirish to‘g‘risida”gi Qonuni va O‘zbekiston Respublikasi Prezidentining 2021-yil 2-iyundagi PF-6240-son “Texnik jihatdan tartibga solish sohasida davlat boshqaruvini tubdan takomillashtirish to‘g‘risida”gi Farmoniga muvofiq buyuraman: 
 1. O‘zDSt 1174:2020 “O‘lchamli oltin quymalar. Texnikaviy shartlar” O‘zbekiston Respublikasining davlat standarti ilovaga muvofiq tasdiqlansin. 
 2. Mazkur buyruq rasmiy e’lon qilingan kundan e’tiboran kuchga kiradi. 
 Mazkur O‘z DSt 1174:2020 “O‘lchamli oltin quymalar. Texnikaviy shartlar” O‘zbekiston Respublikasining davlat standarti (bundan buyon matnda davlat standarti deb yuritiladi) tijorat va boshqa maqsadlarda foydalanish uchun mo‘ljallangan, massasi 5 g dan 1000 g gacha bo‘lgan o‘lchamli oltin quymalariga (bundan buyon matnda quymalar deb yuritiladi) nisbatan talablarni belgilaydi. 
 1. GOST 166-89 — Shtangensirkullar. Texnik shartlar (rasmiy manba: GOST 166-89 Shtangensirkuli. Texnicheskiye usloviya);
 GOST 8273-75 — O‘raydigan qog‘oz. Texnik shartlar (rasmiy manba: GOST 8273-75 Bumaga obertochnaya. Texnicheskiye usloviya);
 GOST 9347-74 — Qistirib qo‘yiladigan karton va undan zichlovchi qistirmalar. Texnik shartlar (rasmiy manba: GOST 9347-74 Karton prokladochniy i uplotnitelnie prokladki iz nego. Texnicheskiye usloviya);
 GOST 10354-82 — Polietilen plenka. Texnik shartlar (rasmiy manba: GOST 10354-82 Plenka polietilenovaya. Texnicheskiye usloviya);
 GOST 24104-2001 — Laboratoriya tarozilari. Umumiy texnik talablar. (rasmiy manba: GOST 24104-2001 Vesi laboratornie. Obщiye texnicheskiye trebovaniya);
 ...
 4. Mazkur davlat standartida quyidagi atamalar va ularning ta’riflari qo‘llanilgan: 
 o‘lchamli oltin quymalar — oltinning massa ulushi ligaturali massaning 99,99 % dan kam bo‘lmagan, 5 dan 1000 g gacha og‘irlikdagi oltin quymalari; 
 quymaning ligatura massasi — bu barcha tarkibiy qismlarni (oltin va u bilan bog‘liq bo‘lgan aralashmalarni) hisobga olgan holda, quymalarning haqiqiy umumiy massasi; 
 ...
 7. Ushbu davlat standartida quyidagi shartli belgilanishlar va qisqartmalar qo‘llanilgan:
 Misol:
 “1. Au-1 OLM 5 O‘z DSt 1174:2020.
 2. Au-1 OLQ 500 O‘z DSt 1174:2020”. 
 bunda : 
 Au-1 — oltinning massa ulushi ligaturali massaning 99,99 % dan kam bo‘lmagan 999,9 probadagi oltin markasi; 
 OLM 5, OLQ 500: bunda OL — oltin, Q — quyib tayyorlangan quyma, M — shtamplab bajarilgan quyma, sonlar — grammlardagi quymaning nominal massasi.
 ...
 14. Quymalarining kimyoviy tarkibini tahlil qilish GOST 27973.0, GOST 27973.1, GOST 27973.2, GOST 27973.3 bo‘yicha yoki buyurtmachi bilan kelishuv bo‘yicha o‘rnatilgan tartibda attestatsiya qilingan va mazkur davlat standarti talablarini ta’minlaydigan boshqa usullarda o‘tkaziladi. 
 15. Quymalarning massasini nazorat qilish GOST 24104 ga asosan yuqori aniqlik sinfidagi va eng yuqori tortish chegarasiga ega bo‘lgan tarozilarda o‘tkaziladi. 
 ...
 24. Quymalarning gabarit o‘lchamlari GOST 166 ga muvofiq bo‘linish qiymati 0,1 mm bo‘lgan shtangensirkul bilan tekshiriladi.
 25. Yuza sifatini, markirovkalanishini va qadoqlanishini nazorati kattalashtiruvchi asboblarni qo‘llashsiz ko‘z bilan ko‘rib o‘tkaziladi. 
 26. Massasi 100, 250 g bo‘lgan oltin quymalarining markirovkasini joylashtirish tartibi mazkur davlat standartining 1-ilovasida keltirilgan.
 ...
 O‘zbekiston Respublikasi Vazirlar Mahkamasining 2019-yil 27-maydagi 435-son “O‘zbekiston Respublikasida mahsulotlarni ixtiyoriy ekologik markirovkalash tizimini joriy etish to‘g‘risida”gi qaroriga muvofiq buyuraman:
 1. O‘z DSt 3231:2021 “Mahsulotlarni ixtiyoriy ekologik markirovkalash tizimi. O‘simlik moylariga ekologik mezonlar” O‘zbekiston Respublikasining davlat standarti ilovaga muvofiq tasdiqlansin.
 2. Mazkur qaror rasmiy e’lon qilingan kundan e’tiboran kuchga kiradi.
 Mazkur “O‘z DSt 3231:2021 Mahsulotlarni ixtiyoriy ekologik markirovkalash tizimi. o‘simlik moylariga ekologik mezonlar” O‘zbekiston Respublikasining davlat standarti (bundan buyon matnda davlat standarti deb yuritiladi) o‘simlik moylari mahsulotlarini ixtiyoriy ekologik markirovkalash maqsadida o‘simlik moylari mahsuloti tarkibida kamida 99 % moy bo‘lgan yog‘ kislotalarining glitseridlariga, tabiiy xushbo‘y ta’m beruvchi va o‘simlik ekstraktlariga qo‘shilgan aralashmalarning ekologik mezonlarini belgilaydi.
 1. GOST 21314-1975 — O‘simlik moylari. Ishlab chiqarish. Atamalar va ta’riflar; (rasmiy manba: GOST 21314-1975 — Masla rastitelnie. Proizvodstvo. Termini i opredeleniya); 
 GOST 30772-2001 — Resurslarni tejash. Chiqindi bilan bog‘liq ishlarni amalga oshirish. Atamalar va ta’riflar; (rasmiy manba: GOST 30772-2001 — Resursosberejeniye. Obraщeniye s otxodami. Termini i opredeleniya);
 O‘z DSt 2995:2015 — Yog‘-moy sanoati. Atamalar va ta’riflar; (rasmiy manba: O‘z DSt 2995:2015 — Maslojirovaya otrasl. Termini i opredeleniya);
 ...
 4. I-turdagi ekologik markirovkalash dasturi — mahsulotning butun hayot sikli bosqichida mahsulotning ekologik xavfsizligini baholash ishlari unga muvofiq olib boriladi. 
 ...
 o‘simlik moyi — moyli xomashyodan ajratib olingan, yog‘ miqdori 99 foizdan kam bo‘lmagan yog‘ kislotalarining glitseridlari va ularga yondosh moddalarning aralashmasi;
 rafinatsiyalanmagan o‘simlik moyi — yirik va mayda qattiq zarrachalardan tozalangan, lekin to‘liq rafinatsiyalash jarayonlaridan yoki bu jarayonlarning ba’zilaridan o‘tmagan moy;
 rafinatsiyalanmagan paxta moyi — yirik va mayda qattiq zarrachalardan tozalangan, keyinchalik rafinatsiyalangan paxta moyi olish maqsadida faqat qayta ishlash (rafinatsiyalash, dezodoratsiyalash)ga mo‘ljallangan oraliq mahsulot;
 hayot sikli — resurslarni qazib olish yoki xomashyo sotib olish yoxud tabiiy resurslardan, xomashyodan mahsulot ishlab chiqarishdan ularni atrof-muhitga joylashtirishga yoki utilizatsiya qilishgacha bo‘lgan izchil va o‘zaro bog‘liq bosqichlar;
 ...
 7. O‘simlik moyi ishlab chiqarishning atrof-muhitga ta’siri quyidagicha:
 a) Qattiq organik chiqindilar hayvon ozuqasiga yoki qishloq xo‘jaligida kelgusida foydalanish uchun berilishi mumkin. Ushbu davlat standart ko‘miladigan chiqindilarning miqdorini keskin kamaytirish borasidagi qat’iy talablarni o‘zida aks ettiradi.
 b) yuqori miqdordagi organik moddalarni o‘z ichiga olgan oqava suvlarning hosil bo‘lishi, shu jumladan, moylar, yog‘lar, sirtdan faol reaksiyaga kirishuvchi moddalar shaklidagi kimyoviy birikmalar, erituvchilar, qattiq moddalar hamda ishlab chiqarish jarayonlaridagi tozalash va jihozlarning ishlashini o‘z ichiga oladi.
 8. Mazkur davlat standartda mahsulotlarni ishlab chiqarish, foydalanish, saqlash, tashish, sotish va yo‘q qilish yuzasidan belgilangan texnik jihatdan tartibga solish sohasidagi normativ hujjatlarning talablari asosida o‘simlik moylari ingrediyentlarining atrof-muhitga ta’sirini ko‘rib chiqishni talab etadi.
 ...
 12. Mahsulotlarni qadoqlashda ikkilamchi qayta ishlanadigan (qog‘oz, karton) materiallar qo‘llanilishi lozim. 
 13. Korxonalar qadoqlash materiallari sonidan foydalanishni kamaytirish choralarini ko‘rishlari lozim.
 14. Mahsulotni tashishga mo‘ljallangan karton shaklidagi taralar ikkilamchi xomashyodan (sellyuloza) tayyorlanishi lozim. Xlor bilan oqartirilgan sellyulozadan tayyorlangan karton taralardan foydalanishga ruxsat etilmaydi.
 15. Iste’mol mollarini saqlash qadog‘i hamda mahsulotlarni transport vositasida tashish qadoqlari sifatida polivinilxlorid (PVX), polivinildixlorid (PVDX) va polistiroldan (PS) tayyorlangan qadoqlardan foydalanish taqiqlanadi.
 ...
 O‘zbekiston Respublikasining “Ta’lim to‘g‘risida”gi Qonuni, O‘zbekiston Respublikasi Prezidentining 2020-yil 3-avgustdagi PQ-4796-son “O‘zbekiston Respublikasining milliy statistika tizimini yanada takomillashtirish va rivojlantirish chora-tadbirlari to‘g‘risida”gi qaroriga muvofiq buyuraman:
 1. O‘z DSt 3556:2021 “Oliy ta’limning davlat ta’lim standarti. Asosiy qoidalar” O‘zbekiston Respublikasining davlat standarti ilovaga muvofiq tasdiqlansin.
 2. Mazkur buyruq rasmiy e’lon qilingan kundan e’tiboran kuchga kiradi. 
 Mazkur O‘z DSt 3556:2021 “Oliy ta’limning davlat ta’lim standarti. Asosiy qoidalar” (bundan buyon matnda davlat ta’lim standarti deb yuritiladi) O‘zbekiston Respublikasining “Ta’lim to‘g‘risida”gi Qonuniga muvofiq kadrlar tayyorlash sifatiga, ta’limning mazmuniga, ta’lim oluvchilar tayyorgarligining zarur va yetarli bilim darajasi hamda oliy ta’lim muassasalari bitiruvchilariga qo‘yiladigan umumiy malakaviy talablarni belgilaydi. 
 1. Davlat ta’lim standarti: 
 kadrlar tayyorlash sifatiga, ta’limning mazmuniga qo‘yiladigan umumiy talablarni;
 ta’lim oluvchilar tayyorgarligining zarur va yetarli bilim darajasi hamda oliy ta’lim muassasalari bitiruvchilariga qo‘yiladigan umumiy malakaviy talablarni; 
 o‘quv yuklamasining hajmini; 
 ta’lim muassasalari faoliyati va kadrlar tayyorlash sifatini baholash tartiblari hamda mexanizmini belgilaydi.
 2. Davlat ta’lim standarti o‘quv jarayonini, ta’lim muassasalari faoliyatini, kadrlar, darslik va o‘quv qo‘llanmalari tayyorlash sifatini baholashni tartibga soluvchi tegishli hujjatlarni (bakalavriat ta’lim yo‘nalishlari va magistratura mutaxassisliklari uchun malaka talablari, o‘quv rejalari, o‘quv dasturlari va boshqalar) ishlab chiqish uchun asos hisoblanadi.
 3. Davlat ta’lim standarti oliy ma’lumotli kadrlar tayyorlashda idoraviy bo‘ysunuv va mulkchilik shakllaridan qat’iy nazar, O‘zbekiston Respublikasining davlat ta’lim standartlari asosida kadrlar tayyorlovchi barcha oliy ta’lim muassasalari uchun majburiydir. 
 Nodavlat ta’lim tashkilotlari mustaqil ishlab chiqilgan va litsenziyada ko‘rsatilgan o‘quv dasturlari asosida ta’lim faoliyatini amalga oshirishlari mumkin.
 4. O‘z DSt 1.0:1998. O‘zbekiston Respublikasining standartlashtirish davlat tizimi. Asosiy qoidalar;
 O‘z DSt 1.9-1995. O‘zbekiston Respublikasining standartlashtirish davlat tizimi. Tarmoq standartlarini ishlab chiqish, kelishish, tasdiqlash va ro‘yxatdan o‘tkazish tartibi;
 Ta’limning xalqaro standart klassifikatsiyasi (TXSK 2011, TXSK-S 2013). UNESCO, 2011 — 2013-y.y.
 ...
 7. Mazkur davlat ta’lim standartida quyidagi atamalar qo‘llaniladi:
 oliy ta’lim — uzluksiz ta’limning oliy ta’lim muassasalarida amalga oshiriladigan, yuqori malakali mutaxassislar tayyorlovchi ikki bosqichdan iborat (bakalavriat va magistratura) mustaqil turi; 
 bakalavriat — oliy ta’lim yo‘nalishlaridan biri bo‘yicha chuqurlashtirilgan bilim, malaka va ko‘nikmalar beradigan, o‘qish davomiyligi kamida uch yil bo‘lgan tayanch oliy ta’limdir; 
 magistratura — tegishli bakalavriat negizidagi aniq mutaxassislik bo‘yicha o‘qish davomiyligi kamida bir yil bo‘lgan oliy ta’limdir; 
 ...
 24. O‘quv rejalarning asosiy maqsadi va vazifasi:
 o‘quv rejasining asosiy maqsadi — davlat ta’lim standartlari va malaka talablarida bakalavr va magistrlarning malakalariga qo‘yilgan talablarga muvofiq yetuk va raqobatbardosh kadrlar tayyorlash uchun muayyan bakalavriat ta’lim yo‘nalishlari va magistratura mutaxassisliklariga oid o‘quv fanlar, ularning hajmi, mashg‘ulotlar turlari, o‘quv jarayonining mazmuni, tarkibi, muddatlari va o‘qitishning mantiqiy ketma-ketligini belgilash hamda tartibga solish;
 o‘quv rejasining asosiy vazifasi — muayyan bakalavriat ta’lim yo‘nalishi va magistratura mutaxassisligi bo‘yicha ta’lim jarayoni davomida o‘quv fanlarini semestrlar va o‘quv yillar tarkibida ta’lim oluvchilar tomonidan samarali o‘zlashtirilishini ta’minlovchi mantiqiy ketma-ketlikda maqbul holatga keltirish, o‘quv faoliyati davri, turlari, soatlar hajmi, kreditlar hamda yakuniy nazorat muddatlarini belgilash.
 ...
 O‘zbekiston Respublikasining “Aholining sanitariya-epidemiologik osoyishtaligi to‘g‘risida”gi Qonuni va O‘zbekiston Respublikasi Prezidentining 2020-yil 27-iyuldagi PQ-4790-son “O‘zbekiston Respublikasi Sanitariya-epidemiologik osoyishtalik va jamoat salomatligi xizmati faoliyatini tashkil qilish chora-tadbirlari to‘g‘risida”gi qaroriga muvofiq O‘zbekiston Respublikasi Sanitariya-epidemiologik osoyishtalik va jamoat salomatligi xizmati qaror qiladi:
 1. O‘zbekiston Respublikasida yuqumli kasalliklar immunoprofilaktikasiga (0239-07/4-son SanQvaN) ilovaga muvofiq qo‘shimcha kiritilsin. 
 2. Mazkur qaror rasmiy e’lon qilingan kundan e’tiboran kuchga kiradi.
 1. Epidemiologik ko‘rsatma bo‘yicha profilaktik emlash kalendari “Shol kasalligi bilan kasallangan bemorlar bilan muloqotda bo‘lgan shaxslar” pozitsiyasidan so‘ng quyidagi tahrirdagi pozitsiya bilan to‘ldirilsin: 
 2. Mazkur sanitariya qoidalari, normalari va gigiyena normativlarini ishlab chiquvchilar ro‘yxati 2-ilovada keltirilgan. 
 O‘zbekiston Respublikasining “Standartlashtirish to‘g‘risida”gi Qonuni va O‘zbekiston Respublikasi Prezidentining 2021-yil 2-iyundagi PF-6240-son “Texnik jihatdan tartibga solish sohasida davlat boshqaruvini tubdan takomillashtirish to‘g‘risida”gi Farmoniga asosan buyuraman:
 1. O‘z DSt 3020:2015 “Bir marotabalik kauchukli lateksdan steril jarrohlik qo‘lqoplari. Texnik shartlar” davlat standartiga ilovaga muvofiq o‘zgartirishlar kiritilsin. 
 2. Mazkur buyruq rasmiy e’lon qilingan kundan bir oy o‘tgach kuchga kiradi. 
 1. 2-bobda:
 quyidagi mazmundagi yigirma to‘rtinchi xatboshi bilan to‘ldirilsin:
 “GOST ISO 37-2013 — Rezina yoki termoplastik. Cho‘zilishda egiluvchan mustahkamlik xususiyatlarini aniqlash. (Rasmiy manba: GOST ISO 37-2013 — Rezina ili termoplastik. Opredeleniye uprugoprochnostnix svoystv pri rastyajenii);”;
 yigirma to‘rtinchi — o‘ttiz ikkinchi xatboshilar tegishli ravishda yigirma beshinchi — o‘ttiz uchinchi xatboshilar deb hisoblansin.
 2. 4.2.9-band quyidagi tahrirda bayon etilsin:
 “4.2.9. Qo‘lqoplar toksik bo‘lmasligi va teri-rezorbtiv hamda mahalliy teri qichishtiruvchi ta’sirga ega bo‘lmasligi kerak.”.
 3. 4.6.1.2-bandda:
 yettinchi xatboshi quyidagi tahrirda bayon etilsin:
 “- sterilizatsiyalash sanasi va/yoki ishlab chiqarilgan sana (to‘rt karralik son bilan oy, yil);”;
 o‘n ikkinchi xatboshi quyidagi tahrirda bayon etilsin:
 “- yozuv “Teksturalangan” yoki “Silliq”, “Upa sepilgan” yoki “Upa sepilmagan”, “To‘g‘ri barmoqlar” yoki “Bukilgan barmoqlar;”;
 o‘n uchinchi xatboshi quyidagi tahrirda bayon etilsin: 
 “- qo‘lqopning tuzilishi haqidagi ma’lumot yoki belgisi (rasmi);”.
 4. 3-jadval quyidagi tahrirda bayon etilsin:
 “3-jadval 
 5. 7.5-band quyidagi tahrirda bayon etilsin:
 “7.5. Umumiy toksikligi, qichituvchi va sensibillashtiruvchi ta’sirini (4.2.9 band) tekshirish malakali va namunali sinovlarda material va (yoki) ishlab chiqarish texnologiyasi o‘zgarganda GOST ISO 10993-10, GOST ISO 10993-11 ga muvofiq o‘tkaziladi.”.
 6. 7.8-band quyidagi tahrirda bayon etilsin:
 “7.8. Ushbu standartning mustahkamlik tavsiflarini tekshirish (4.2.2 band, 2-jadval) quyidagi tarzda o‘tkaziladi:
 Sinovlar uchun namunalar qo‘lqopning kaft yoki teskari tomonidan ikki tomonlama kaft shaklida 1-tur GOST 270 bo‘yicha yoki 2-tur GOST ISO 37 bo‘yicha tanlab olinadi.
 Qo